Etiketė

Etiketė – tam tikro dydžio ir formos gaminys (popierinė, plastikinė kortelė ar lapelis, audeklo skiautė, skardos lakštas), pritvirtinamas prie taros (pakuotės) arba gaminio, kuriame surašyta esminė informacija apie gaminį.

Etiketavimas – gamybos ir/ar pakavimo procedūra, kai prie gaminių ar pakuočių tvirtinamos etiketės.

Informacija etiketėse 
Etiketėje būna surašyta:
 gaminio pavadinimas – gaminio klasė ir pavadinimas (pvz., duona „Gardumėlis“)
 brūkšninis kodas
 gamintojas ir platintojas, jų adresai
 gaminio sudėtis
 vartojimo ypatumai
 kaina

Taip pat etiketė gali turėti:
 RFID elementus
 saugos elementus, kurie apsaugo nuo etikečių klastojimo

Etikečių tvirtinimas 
Etiketės gali būti įvairiai pritvirtintos:
 Priklijuotos. Klijavimui gali būti naudojami įvairūs klijai:
 Slėgiui jautrūs klijai – etiketė būna padengta šiais klijais, o klijų paviršius padengtas atskyrikliu (specialiu popieriumi ar plastiko plėvele, kuris lengvai atsiskiria nuo klijų paviršiaus ir apsaugo juos). Etiketė priklijuojama nuplėšus atskyriklį ir prispaudus etiketę prie paviršiaus. Etiketės nereikia tepti klijais, kaitinti ir pan.
 Termoaktyvieji klijai – etiketė būna padengta šiais klijais, bet nelipni. Prieš pat klijavimą etiketė pakaitinama, klijai tampa lipnūs ir etiketė prispaudžiama, kad priliptų. Atvėsus etiketei klijai tvirtai laiko etiketę.
 Vandeniniai ar drėkinamieji klijai – etiketė klijų neturi, todėl tepama vandeniniais klijais, arba padengta klijais, kurie atgauna lipnumą sudrėkinti vandeniu.
 Pririštos. Tam naudojami tvirti siūlai, plastiko gijos (pvz., valas), virvutės ir pan.
 Prikniedytos. Kniedėmis kartais tvirtinamos skardinės etiketės prie pramoninių įrenginių, mašinų.
 Prisiūtos. Taip tvirtinamos audeklinės, kartais plastikinės ar popierinės etiketės prie palapinių, čiužinių, maišų, drabužių ir pan.
 Kitaip pritvirtintos. Etiketė gali būti atspausdinta ant santraukiosios plėvelės, kuri užmaunama ant gaminio, o pakaitinta susitraukia ir tvirtai laikosi.

Etiketės gali būti tvirtinamos rankiniu būdu arba automatizuotai. Etiketavimo mašinos vadinamos etiketuotuvais.

Etikečių klijų tipai 
 Nenuvalomieji klijai – jų neįmanoma pašalinti nepažeidus etiketės ar paviršiaus, ant kurio ji užklijuota. Norint nulupti etiketę ir pašalinti klijus tenka naudoti mechanines priemones (pvz., grandykles) ir tirpiklius.
 Nulupamieji klijai – klijai etiketė prie paviršiaus tvirtai priklijuoja, tad etiketė tvirtai laikosi. Tačiau etiketę galima nuplėšti panaudojus pakankamai didelę jėgą, ir nuplėšiant etiketę visi klijai lieka ant etiketės, bet ne ant gaminio paviršiaus. Atskiras jų variantas yra lengvai nulupamieji klijai, kurie naudojami etiketėms klijuoti prie knygų ar dovanų pakuočių paviršiaus. Taip priklijuotos etiketės (ypač kainų etiketės) lengvai nuplėšiamos nepažeidžiant knygos viršelio ar dovanos pakuotės.
 Itin kibūs klijai – tai nenuvalomieji klijai, naudojami etiketėms klijuoti prie nelygių, grublėtų paviršių.

Etikečių tiekimas 
Etiketės į tvirtinimo vietą gali būti tiekiamos:
 atskirai. Kiekviena etiketė yra atskira.
 ritiniais. Etiketės būna atspausdintos ant popieriaus ar plėvelės ritinio. Toks ritinys gali būti plėšomas (tuomet etiketės skiria mikroperforuotos linijos, leidžiančia atplėšti etiketą nuo ritinio) arba karpomos tvirtinimo vietoje.
 lakštais. Lakštas karpomas arba plėšomas, jei etiketės atskirtos mikroperforuotomis linijomis.

Etiketes į tvirtinimo vietą gali tiekti specialios pakavimo mašinos etikečių tiektuvai.

Specialios etiketės 
 Austinė etiketė – žakardinėmis staklėmis išaudžiama austinė etiketė
 Gaminio priežiūros etiketė – prie gaminio tvirtinama kortelė, kurioje simboliais pažymėta jo priežiūros instrukcija.

Pakavimas
Siuvimo pramonė

sv:Klistermärke